የኢትዮ ኬንያ ኤሌክትሪክ ኃይል መስመር ዝርጋታ በኢትዮጵያ በኩል ተጠናቀቀ
በወር 21 ሚሊዮን ዶላር ያስገኛልኢትዮጵያ በወር 21 ሚሊዮን ዶላር የሚያስገኝላትን የኤሌክትሪክ መስመር ግንባታ ስታጠናቅቅ፣ ኬንያ በበኩሏ ፕሮጀክቱን 70 በመቶ ማድረሷ ታወቀ፡፡በ2008 ዓ.ም. የተጀመረው የኢትዮ ኬንያ ግዙፍ የኤሌክትሪክ ኃይል ማስተላለፊያ መስመር ፕሮጀክት፣ በኢትዮጵያ በኩል በሦስት ምዕራፎች ተከፋፍሎ እየተካሄደ ነበር፡፡በአጠቃላይ 1‚055 ኪሎ ሜትር ርዝመት ያለው ባለ 500 ኪሎ ቮልት ከፍተኛ የኤሌክትሪክ ኃይል መስመር ዝርጋታ ፕሮጀክት በኢትዮጵያ በኩል የሚገነባው 433 ኪሎ ሜትር ተጠናቋል፡፡ በኬንያ በኩል የሚገነባው 622 ኪሎ ሜትር ኃይል ማስተላለፊያ መስመር ግንባታ ደግሞ 70 በመቶ መድረሱ ታውቋል፡፡የኢትዮጵያ ኤሌክትሪክ ኃይል የውጭ ግንኙነት ዳይሬክተር አቶ ምስክር ነጋሽ ለሪፖርተር እንደገለጹት፣ የኢትዮጵያ ባለ 500 ኪሎ ቮልት ከፍተኛ የኤሌክትሪክ ኃይል ማስተላለፊያ መስመር አገልግሎት መስጠት ሲጀምር የሁለቱ አገሮች ኢኮኖሚያዊ፣ ማኅበራዊና ጂኦ ፖለቲካዊ መስተጋብርን የበለጠ ያሳድገዋል፡፡በኢትዮጵያ በኩል የኃይል ማስተላለፊያ መስመር ግንባታ የኢንጂነሪንግ ሥራዎች፣ የተለያዩ ዕቃዎች ማምረትና ማጓጓዝ የቁፋሮና የፋውንዴሽን ሥራዎች፣ የኤሌክትሪክ ምሰሶዎች ተከላና የመስመር ዝርጋታ ሥራዎች ሙሉ በሙሉ መጠናቀቃቸው ታውቋል፡፡በተመሳሳይ በወላይታ ሶዶ የኃይል ማከፋፈያ ጣቢያ በመገንባት ላይ እንደሚገኝ አቶ ምስክር ገልጸዋል፡፡ ይህንን ግዙፍ ግንባታ በ2.4 ቢሊዮን ብር እያካሄደ የሚገኘው የቻይና ኤሌክትሪክ ፓወር ኢኪዩፕመንት ኩባንያ ነው፡፡ ለሁለቱም አገሮች የፕሮጀክቱን ወጪ የሸፈነው የአፍሪካ ልማት ባንክ መሆኑ ታውቋል፡፡ ኢትዮጵያና ኬንያ 400 ሜጋ ዋት የኤሌክትሪክ ኃይል ለመገበያየት ተስማምተዋል፡፡ ፕሮጀክቱ ዕውን ሲሆን፣ ኢትዮጵያ በወር 21 ሚሊዮን ዶላር ገቢ እንደምታገኝ አቶ ምስክር ገልጸዋል፡፡ በአሁኑ ወቅት 4‚260 ሜጋ ዋት የኤሌክትሪክ የማመንጨት አቅም ላይ የደረሰችው ኢትዮጵያ፣ በሚቀጥሉት ዓመታት ተጨማሪ የኤሌክትሪክ ኃይል የምታገኝባቸውን ፕሮጀክቶችን በማካሄድ ላይ ትገኛለች፡፡ለአብነት የገናሌ ዳዋ የኃይል ማመንጫ ግንባታ 96 በመቶ፣ የህዳሴ ግድብ ኃይል ማመንጫ 68 በመቶ፣ የኮይሻ የኤሌክትሪክ ኃይል ማመንጫ 22 በመቶ፣ የኮይሻ የንፋስ ኃይል ማመንጫ 21 በመቶ ላይ ይገኛሉ፡፡በአጠቃላይ ኢትዮጵያ ከውኃ 50 ሺሕ ሜጋ ዋት፣ ከነፋስ 1.3 ሚሊዮን ሜጋ ዋት፣ ከጂኦ ተርማል አሥር ሺሕ ሜጋ ዋት፣ ከዚህ በተጨማሪ በቅርቡ በተካሄደ ጥናት የአገሪቱ 70 በመቶ መልክዓ ምድር ከፍተኛ የፀሐይ ኃይል ማመንጨት እንደሚያስችል ተረጋግጧል፡፡በተያዘው በጀት ዓመት ለጂቡቲና ለሱዳን ከተሸጠ የኤሌክትሪክ ኃይል 87 ሚሊዮን ዶላር መገኘቱን ያስታወሱት አቶ ምስክር፣ ኢትዮጵያ ከታዳሽ ኃይል ዘርፍ ብዙ ጥቅም ታገኛለች ተብሎ እንደሚታሰብ ጠቁመዋል፡፡አቶ ምስክር ኢትዮጵያ የኤሌክትሪክ ኃይል ለጎረቤት አገሮች የምትሸጠው የራሷን ፍጆታ ሳካ ነው ብለዋል፡፡ 